Jozef Gutkaiss

**Jozef Gutkaiss** (* 1. marec 1834, Linz, Rakúsko† po 1913, New Jersey, USA) bol slovenský fotograf.

## Životopis
Jozef Gutkaiss sa narodil 1. marca 1834 v rakúskom mestečku Margarethen am Moos pri Linzi. Ako 14-ročný začal navštevovať vojenskú školu a v rokoch 1848 – 1863 narukoval do armády. O rok neskôr sa ako 30-ročný usadil v talianskom meste Bolzano. V rokoch 1865 – 1870 žil vo švajčiarskom Bazileji, kde tvoril v mestskej časti Klein-Basel na Klara Strasse 34 a patril k prvým fotografom mesta. V Bazileji, neskôr aj v Badene prevádzkoval fotoateliér s názvom *Frau Gutkaiss*. Na zadnej strane svojich fotografií si pravidelne uvádzal údaj: *Photographie von Jos. Gutkaiss, Klarastr. 34, Basel+Baden, Ct. Aargau*. Kde sa v Badene nachádzal jeho fotoateliér nie je známe. Gutkaiss je však dodnes vo Švajčiarsku považovaný za priekopníka fotografovania a podľa encyklopedickej informácie *„je jedným z prvých priekopníkov v oblasti fotografie v Badene“*. Na zachovaných kolekciách fotografií sú zachytené väčšinou osobnosti mesta. Štátny archív mesta Baden udáva v roku 1868 prvé registrované miesto bydliska Jozefa Gutkaissa práve mesto Baden. Gutkaiss sa 9. marca 1869 oženil s 22-ročnou Salome Weiss, ktorá pochádzala zo švajčiarskeho mestečka Glarus, kde sa narodila v roku 1847. Salome bola vraj vždy milá, milujúca, chápavá a usmievavá. Prvé spoločné roky prežili manželia v meste Glarus, kde si Jozef otvoril fotosalón. Na zadnej strane svojich fotografií si odvtedy uvádzal autorizačný údaj: *Josef Gutkaiss-Glarusbeim Glarnehof*. Fotil väčšinou portréty, rodiny, deti a známa je jeho fotka *Štyroch detí*.

### Zo Švajčiarska do Banskej Bystrice
V roku 1864 prišiel Jozef Gutkaiss do Banskej Bystrice. Nie je známe, čo ho do mesta priviedlo, ale vieme, že jeho život tu bol naplnený rodinným šťastím a do manželstva sa v priebehu 11 rokov narodili štyri deti. Pri narodení prvej dcéry Kataríny  Janky (3. februára 1882 a krstenej 1. marca) býval v dome č. 372 na rohu Krížnej uličky oproti Župnému domu. Pri narodení druhej dcéry Márie Boženy (25. januára 1884 a krstenej 21. februára) už býval na Dolnej ulici č. 77 (dnes č. 34). Tretia dcéra Malvína Helena prišla na svet v septembri roku 1885 a v dome na Dolnej ulici č. 84 (dnes č. 20) a krstená bola 7. októbra. Malvína Helena zomrela ešte v dojčenskom veku 12. januára 1886. Všetkým trom dcéram boli krstnými rodičmi učiteľ Andrej Droba s manželkou Boženou, ktorí bývali blízko nich, najprv v dome na terajšom č. 32 a neskôr na č. 24. Záznam o narodení syna Kálmana je z 3. marca v roku 1893. Krstený bol 5. marca. V matričnom zápise je zapísaný ako nemanželské dieťa a meno matky je Mária Majer, vedená ako slobodná matka. Manželia Gutkaissovci neboli rovnakej konfesie, Jozef bol rímsky katolík, manželka Salome Weisz bola evanjelička helvétskeho vyznania (kalvínka), preto boli ich dcéry krstené v evanjelickom kostole.

## Dielo
Zo záberov mesta a okolia sú známe najmä *Hradný areál a oprava veže* z roku 1886, *Dolná ulica* okolo roku 1880, *Dolné hrable v Radvani* okolo roku 1880, alebo *Mestský bitúnok* vybudovaný v roku 1886. Z významných osobností sú to evanjelický kňaz, básnik, publicista a prekladateľ *[[Andrej Sládkovič]]* (1820 – 1872), slovenský národnokultúrny pracovník *[[Ľudovít Bohdan Grossmann]]* (1818 – 1890), národný buditeľ, evanjelický kňaz, básnik, jazykovedec *[[Michal Miloslav Hodža]]* (1811 – 1870), alebo upravovateľ slovenských ľudových piesní, zberateľ a pedagóg *Emil Bohuslav Laciak* (1852 – 1891 USA). Vďaka Jozefovi Gutkaissovi sa zachovali nádherné fotografie interiéru Radvanského kaštieľa: *Veľká jedáleň*, alebo *Rákoczyho sieň*, ako aj portréty baróna *[[Anton Radvanský|Antona Radvanského]]* (1807 – 1882), krajinského hodnostára, statkára a jeho syna *[[Ján Radvanský (1854)|Jána Radvanského]]* (1854 – 1899), krajinského hodnostára a statkára.

## Ateliéri
Koncom roku 1870 si otvoril pobočku vo Zvolene a v roku 1881 filiálku vo vychýrených kúpeľoch Korytnica. Vilu, v ktorej fotoateliér prevádzkoval, nazval podľa krajiny, kde vyrastal – *Swiss Villa*. Fotoobjektívom zvečňoval kúpeľných hostí, nádhernú prírodu aj gejzír, ktorý mu pripomínal milovanú Ženevu. V roku 1884 pribudla aj filiálka v Kežmarku a ďalšie zmienky o jeho pobočkách nájdeme aj v mestách Banská Štiavnica, Dolný Kubín a Spišská Nová Ves. Posledné roky Gutkaissovho pôsobenia v Banskej Bystrici sú zahalené tajomstvom. Nevieme zatiaľ presne kedy z mesta odišiel. Jeho ďalšie životné osudy vedú do USA, kde pravdepodobne odišiel s vlnou vysťahovalectva. V roku 1904 odchádza z Brém loďou do USA aj jeho manželka Salome, ktorá tam v roku 1924 zomrela. Posledný, zatiaľ neoverený údaj je dokladom jeho smrti. Podľa neho Jozef Gutkaiss zomrel 4. apríla 1913 v USA.

## Literatúra
* Kto bol kto v histórii Banskej Bystrice 12552000
* BALÁŽ, Ján: *Domy starej BANSKEJ BYSTRICE II.*, DALI-BB s.r.o., 2015. 
* CINTULOVA, Erika: *Fotoateliéry v Kežmarku.* Kežmarok: Múzeum 2000. 
* FURDÍKOVÁ, Eva: *Kto boli dvanásti muži na fotografiách Jozefa Gutkaissa?*. In: Bystrický Permon, ročník XVI., číslo 2, jún 2018, ISSN 25859420
* GLOCKO, Filip: *Josef Gutkaiss (1834 – 1913) ... ten, čo fotil Sládkoviča*. In. Radničné noviny, január 2018
* GLOCKO, Filip: *Josef Gutkaiss - Mesto, osobnosti a udalosti zachytené dobovým objektívom*. In: Bystrický Permon, ročník XV.,  číslo 4., december 2017
* MAYER, Mária: *The Swiss Photographer. Love at Koritnyicza CH.  Montreux*, 2009. 
* MAYER, Maria: *Josef Gutkaiss, the Swiss Photographer 1834 - ? (1913). Josef´s metamorphose.* Montreux, CH.  - Budapest, HU 2017
* SCHERER, Walter: *Fotografen in der Region Baden*

## Externé odkazy
* 

Kategória:Narodenia v 1834
Kategória:Narodenia 1. marca
Kategória:Úmrtia v 20. storočí
Kategória:Slovenskí fotografi
Kategória:Rakúski fotografi
Kategória:Osoby s neistým dátumom úmrtia
Kategória:Osobnosti z Linzu